钦定古今图书集成/理学汇编/学行典/第100卷 > 朱子大全集四 > 《答潘端叔》
## 钦定古今图书集成/理学汇编/学行典/第100卷 > 朱子大全集四 > 《答潘端叔》

《示谕》讲学之意，甚善甚善。但此乃吾人本分事，只以
平常意思，密加悫实久远工夫，而勿计其效，则从容
之闲，日积月累，而忽不自知其益矣。近时学者求闻
计获之私胜，其于学问思辨之功未加毫末，而其分
画布置准拟度量之意，已哗然于其外矣。是以内实
不足，而游声四驰。及其究也，非徒无益于己，而其为
此学之累，有不可胜言者。惟明者思有以反之，则友
朋之望也。

又

示谕子约曲折甚当。渠所守固无可疑，但其论甚怪，
教得学者相率而舍道义之涂，以趋功利之域，充塞
仁义，率兽食人，不是小病，故不免竭力陈之。以其所
守，言之固有过当，若据其议论，则亦不得不说到此
地位也。承谕《论语》《或问》，此书久无工夫修得，只《集注》
屡改不定，却与《或问》前后不相应矣。山闲无人录得，
不得奉寄，可以用旧本看。有不稳处，子细谕及，却得
评量也。今年诸书都修得一过，《大学》所改尢多，比旧
已极详密，但未知将来看得又如何耳？“义理无穷，精
神有限”，又不知当年圣贤如何说得如此稳当精密，
无些渗漏也。

又

持守省察，不令闲断，则日用之闲，不觉自有得力处
矣。《礼记》须与《仪礼》相参通，修作一书，方可观。中闲伯
恭令门人为之。近见路德章编得两篇，颇有次第。然
渠辈又苦尽力于此，反身都无自得处，亦觉枉费工
夫尔。